TARYBOS ĮGYVENDINIMO SPRENDIMAS
2009 m. gruodžio 15 d.
leisti Estijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 167 straipsnio
(2009/1022/ES)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo,
atsižvelgdama į Direktyvą 2006/112/EB (1), ypač į jos 395 straipsnio 1 dalį,
atsižvelgdama į Komisijos pasiūlymą,
kadangi:
(1)
Tarybos sprendimu 2007/133/EB (2), nukrypstant nuo Direktyvos 2006/112/EB 167 straipsnio, Estijos Respublikai (toliau - Estija) leista apmokestinamiesiems asmenims, taikantiems neprivalomą grynųjų pinigų apskaitos sistemą, pagal kurią, kaip išdėstyta tos direktyvos 66 straipsnio b punkte, prievolė apskaičiuoti pridėtinės vertės mokestį (PVM) už jų tiekiamas prekes ar teikiamas paslaugas atsiranda gavus apmokėjimą, atidėti teisę į PVM atskaitą iki tol, kol PVM sumokamas prekių tiekėjui ar paslaugų teikėjui. Kad galėtų taikyti šią schemą, tie apmokestinamieji asmenys turi būti įregistruoti kaip individualūs verslininkai.
(2)
Laiškuose, kurie Komisijos Generaliniame sekretoriate užregistruoti 2009 m. rugsėjo 4 d., Estija paprašė leisti pratęsti šios specialios nukrypti leidžiančios priemonės galiojimą.
(3)
Vadovaudamasi Direktyvos 2006/112/EB 395 straipsnio 2 dalimi, 2009 m. spalio 1 d. laišku Komisija informavo kitas valstybes nares apie Estijos prašymą. 2009 m. spalio 5 d. laišku Komisija pranešė Estijai, kad turi visą informaciją, kuri, Komisijos nuomone, yra būtina jos prašymui svarstyti.
(4)
Grynųjų pinigų apskaitos sistema yra neprivaloma supaprastinta sistema, skirta mažoms įmonėms, kurios neatleidžiamos nuo mokesčių. Pagal šią sistemą tokie apmokestinamieji asmenys gali taikyti paprastą taisyklę, pagrįstą pirkimo ir pardavimo sandorių apmokėjimo data, pagal kurią nustatoma, kada jie privalo pasinaudoti teise į PVM atskaitą ir sumokėti PVM mokesčių institucijoms. Tiems apmokestinamiesiems asmenims ši sistema yra supaprastinimo priemonė, kuria joms sudaromos palankesnės sąlygos valdyti grynųjų pinigų srautus.
(5)
2009 m. sausio 28 d. Komisija pateikė pasiūlymą dėl direktyvos, iš dalies keičiančios Direktyvos 2006/112/EB nuostatos dėl sąskaitų faktūrų išrašymo taisyklių, kuria taip pat valstybėms narėms sudaroma galimybė apmokestinamiesiems asmenims, kurių metinė apyvarta neviršija viršutinės ribos, kurią valstybės narės gali nustatyti iki 2 000 000 EUR, ir kurie todėl turi teisę taikyti neprivalomą sistemą, pagal kurią prievolė apskaičiuoti sandorių PVM atsiranda tik gavus apmokėjimą, atidėti teisę į PVM atskaitą iki tol, kol PVM sumokamas prekių tiekėjui ar paslaugų teikėjui.
(6)
Speciali nukrypti leidžianti priemonė neturi poveikio Estijoje galutiniame vartojimo etape iš PVM surenkamai pajamų sumai ir Sąjungos iš PVM gaunamiems nuosaviems ištekliams,
PRIĖMĖ ŠĮ SPRENDIMĄ:
1 straipsnis
Nukrypstant nuo Direktyvos 2006/112/EB 167 straipsnio, Estijai leidžiama atidėti teisę į PVM atskaitą antroje pastraipoje apibrėžtiems apmokestinamiesiems asmenims iki tol, kol PVM sumokamas prekių tiekėjui ar paslaugų teikėjui.
Minėti apmokestinamieji asmenys turi būti pasirinkę taikyti sistemą, pagal kurią prievolė apskaičiuoti PVM už jų tiekiamas prekes ir teikiamas paslaugas atsiranda gavus apmokėjimą.
Iki 2010 m. gruodžio 31 d. antroje pastraipoje nurodyta sistema taikoma apmokestinamiesiems asmenims, įregistruotiems kaip individualūs verslininkai.
Nuo 2011 m. sausio 1 d. antroje pastraipoje nurodyta sistema taikoma apmokestinamiesiems asmenims, kurių metinė apyvarta neviršija viršutinės ribos, kurią Estija nustato iki 2 000 000 EUR sumai lygiavertės sumos nacionaline valiuta, nustatomos pagal Direktyvos 2006/112/EB 399 ir 400 straipsnius.
2 straipsnis
Šis sprendimas taikomas nuo 2010 m. sausio 1 d. iki tol, kol įsigalios direktyvos nuostatos, kuriomis valstybėms narėms leidžiama apmokestinamiesiems asmenims, kurių metinė apyvarta neviršija tam tikros viršutinės ribos ir kurie todėl taiko neprivalomą sistemą, pagal kurią prievolė apskaičiuoti PVM už jų tiekiamas prekes ir teikiamas paslaugas atsiranda gavus apmokėjimą, atidėti teisę į PVM atskaitą iki tol, kol PVM sumokamas prekių tiekėjui ar paslaugų teikėjui. Bet kuriuo atveju šis sprendimas taikomas ne ilgiau kaip iki 2012 m. gruodžio 31 d.
3 straipsnis
Šis sprendimas skirtas Estijos Respublikai.
Priimta Briuselyje 2009 m. gruodžio 15 d.